РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/222-13

18. јун 2013. године

Б е о г р а д

**З А П И С Н И К**

**СА ДЕВЕТЕ СЕДНИЦE ОДБОРА ЗА ПРАВА ДЕТЕТА**

**ОДРЖАНЕ 12. ЈУНА 2013. ГОДИНЕ**

Седница је почела у 10,00 часова.

Седницом је председавао мр Небојша Стефановић, председник Одбора.

 Седници су присуствовали чланови Одбора:Весна Ковач, Гордана Чомић, Константин Арсеновић, потпредседници Народне скупштине; Милица Дроњак, председник Одбора за рад, социјална питања, друштвену укључеост и смањење сиромаштва; Љиљана Лучић, Весна Ракоњац, Весна Јовицки, Весна Милекић, Елвира Ковач, Олена Папуга и Милица Војић Марковић.

Седници нису присуствовали чланови Одбора: др Ненад Поповић, потпредседник Народне скупштине; др Жарко Кораћ, Сања Јефић Бранковић, Милорад Стошић, Мирко Чикириз, Славица Савељић, Дубравка Филиповски и Невена Стојановић.

 Седници су присуствовали и: др Жарко Обрадовић, министар просвете, науке и технолошког развоја, Мухедин Фијуљанин, државни секретар у Министарству просвете, науке и технолошког развоја, Љубиша Антонијевић и Зоран Костић помоћници министра, Јадранка Милановић и Тања Ранковић, УНИЦЕФ.

 Председавајући је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Предлога закона о изменама и допунама Закона о основама система образовања и васпитања;

2. Разматрање Предлога закона о основном образовању и васпитању;

3. Разматрање Предлога закона о средњем образовању и васпитању;

4. Разно.

Чланови Одбора су **једногласно** усвојили предложени Дневни ред и одлучили да се из разлога ефикасности води обједињена расправа о прве три тачке утврђеног дневног реда.

**ПРВА, ДРУГА И ТРЕЋА ТАЧКА:**

**-**Разматрање Предлога закона о изменама и допунама Закона о основама система образовања и васпитања;

-Разматрање Предлога закона о основном образовању и васпитању;

-Разматрање Предлога закона о средњем образовању и васпитању

**Мр Небојша Стефановић** је истакао да разматрање три системска закона из области основног и средњег образовања од стране Одбора за права детета и образлагање законских решења од стране министра, као и присуство државног секретара и помоћника министра, представља потврду спремности највиших државних органа законодавне и извршне власти да питању образовања и положаја деце у систему образовања и васпитања дају највећи значај.

Нагласио је да су чланови Одбора за права детета изразили посебно интересовање за анализу законских решења којима се побољшава положај деце у систему образовања и васпитања и подиже квалитет стицања знања и вештина.

**Др Жарко Обрадовић** је подржао предлог да у циљу ефикасности у раду на седници укратко образложи сва три предлога закона, имајући у виду да је претходног дана у уводном излагању у име предлагача образложио садржај предлога закона који су били на дневном реду Народне скупштине РС.

Министар је нагласио да је био у прилици да чује мишљења свих шефова посланичких група у вези са предлозима закона који су на дневном реду и пленарне седнице и Одбора за права детета.

Изразио је задовољство што у обраћањима народних посланика на пленарној седниц није било битнијих примедби на садржај закона који се односе на права детета и статус ученика, као и да су дискусије биле афирмативног карактера, посебно у вези са одредбама Предлога закона о основном обрзаовању и васпитању и Предлога закона о средњем образовању и васпитању, а које се односе на повећање обухвата деце основним и средњим образовање.

Указао је на значај давања прилике ученицима да без обзира на њихове материјалне могућности, односно стање у коме се налазе, када је реч о деци са посебним потребама, већи број деце буде обухваћен обрзаовним системом.

Рекао је да се са коментарима које су на предлоге закона дали експерти УНИЦЕФ-а упознао непосредно пре почетка седнице Одбора за права детета, али да сматра да није спорно да питање Модел центра буде садржано у Закону о основном образовању и васпитању, те ће Министарство просвете, науке и технолошког развоја поднети амандман тог карактера.

Изразио је спремност да добре предлоге, примедбе и сугестије прихвати, како би постали саставни део ових предлога закона.

Истакао је да прихвата примедбе које су изнете на матичном одредбу, а које предвиђају могућност да деца са посебним потребама, која по мишљењу интерресорне комисије нису у ситуацији да током године започну полазак ушколу, да им се изузетно одобри да буду ослобођени поласка у школу те школске године. Имајући у виду да је и Заштитник грађана предложио ово решење као целисходније, он ће овакво решење уважити.

**Милица Војић Марковић** је рекла да је председник Одбора за права детета образовао Радну групу за праћење примене ЗОСОВ, која посебну пажњу поклања инклузивном образовању. Потсетила је министра на сарадњу која је постојала у претходном сазиву са Радном групом за права детета, када је урађено и прво истраживање у вези са применом Закона о основама система образовања и васпитања у делу који се односи на инклузивно образовање.

Нагласила је да је две године касније урађен други круг истраживања. Чланови Радне групе су обишли 11 школа по препоруци Министарства просвете, науке и технолошког развоја, које су представљале примере добре праксе, али и школе у којима има проблема.

Рекла је да је, уколико смо се као друштво определили за увођење инклузивног образовања, требало имати другачији приступ, који би се огледао у постепеном увођењу одређених фаза у процес инклузије, који је у свим државама које су га до сада спровеле са већим успехом, трајао најмање десетак година.

Истакла је да је уместо тога, усвојен један од најинклузивнијих закона, што отежава његову примену.

Изнела је став са позиције неког ко је обишао шест школа које имају проблеме са прихватањем инклузије и њеним спровођењем, да одредбе садржане у предлозима закона о којима се расправља, нису најбоља решења.

Сматра да се образовни систем, према решењима садржаним у предлозима закона, враћа на стање какво је било пре доношења претходног закона, али и извесних помака до којих се дошло његовом применом. Као илустрацију је навела поново увођење специјалног одељења, као и могућност отварања специјалних школа, уз спровођење редовног процеса инклузивног образовања у школама.

Изразила је бојазан да ће постојање више могућности довести до тешкоћа у раду Интерресорних комисија, јер ће школе прихватати једноставнију могућност и децу упућивати у специјална одељења када их већ има. Овакво мишљење је изнела на основу сазнања до којих је дошла анализом стања у школама које је недавно обишла.

Указала је на потребу већег ангажовања постојећих ресурса како би се инклузивно образовање успешније спроводило и као пример навела Националну организација особа са инвалидитетом. Србија је потписник Конвенције о правима особа са инвалидитетом, према којој је Министарство обавезно да их консултује и омогући да активно учествују у изради закона, што би, да је учињено, отклонило многе проблем у области спровођења инклузивног образовања.

Истакла је да је у овом тренутку у Србији немогуће увести школовања на даљину, са позиције инклузије, зато што не постоје средства којима би било могуће платити персоналне асистенте. Сматра да законом јасно мора да буде утврђено ко има обавезу да плаћа персоналне асистенте и на који начин, с обзиром да они представљају драгоцен ресурс за спровођење инклузивног образовања.

**Др Жарко Обрадовић** је истакао да непостоји намера да се одустане од имплементације и унапређења инклузије у школама.

Рекао је да свака иновација садржи елементе који се не могу унапред предвидети, јер пракса увек покаже нека својства која законописац, унапред, не може да предвиди.

Нагласио је да се сусретао са скептичним ставовима колега у региону, који су тврдили да Србија неће успети да уведе инклузију, пре три године.

Изнео је уверавања да Министарство просвете, науке и технолошког развоја и он лично, немају намеру да одустану од увођења инклузивног образовања у редовни образовни систем, као и да желе да сви заједно нађемо најбоље решење, које би образовни систем могао да истрпи, а које би, уједно било и најбоље решење за децу која могу да буду укључена у система редовног образовања.

 **Љиљана Лучић** је изнела мишљење да је у свим предлозима закона, потврђен процес увођења инклузивног образовања који је покренут у Србији.

Изразила је уверење да и у ситуацији која тренутно или у догледно време није оптимална за неки процес, управо закони који се доносе покрећу процес.

Предложила је да представници Министарства и министар погледају сугестије УНИЦЕФ-а и изразила уверење да ће многа од предложених решења моћи лако да буду прихваћена, а да притом, ни на који начин не наруше основну концепцију предлога закона.

Истакла је да процес инклузије треба тако да се води да у редовним школама нема специјалних одељења, и констатовала да их предложени закон и не уводи, већ да таква одељења иначе постоје. Предлогом закона се отвара могућност да помоћ деци са проблемима у развоју, у редовној настави, могу давати стручњаци специјалних школа и из одељења која већ постоје.

Размотрила је могућност избацивања специјалних одељења из редовних школа, што би у будућности требало учинити.

Указала је на постојање отпора који постоје међу просветним радницима и међу родитељима када је реч о увођењу инклузивног образовања.

Такође, указала је на неслагање са одредбом којом се одобрава каснији полазак у школу деце са посебним потребама, већ да је неопходно дете на време уписати у школу и употребити сва расположива средства да се дете задржи у образовном систему, па тек уколико је то потпуно немогуће, одложити полазак детета у школу.

Изнела је примедбу која се односи на сва три предлога закона, а која се састоји у непостојању операционализације препознатих циљева из Стратегије развоја образовања у Србији до 2020. године, односно како да се ти циљеви остваре.

Указала је на немогућност спречавања осипање деце из образовног система, укључивање и бољи обухватај деце из маргинализованих група, јер потребна средства за остваривањер ових циљева треба да обезбеде локалне самоуправе које нису у могућности да та средства обезбеде, већ је потребно да са националног нивоа, ови циљеви буду финансирани наменским трансферима.

Истакла је да је у области социјалне заштите примењен модел на основу кога је извршено рангирање општина према степену развијености и одређени трансфери из националног буџета за тачно именоване услуге које локалне заједнице морају да успоставе.

Предложила је да неки сличан модел финансирања буде примењен и у образовању, како би било могуће остварити неке од циљева Стратегије, а то је већи обухват деце, спречавање осипања деце из образовног процеса и уједначавање основних услова у којима деца иду у школу.

**Мр Небојша Стефановић** је обавестио све присутне да су примедбе кјоје је УНИЦЕФ доставио Одбору за права детета прослеђене и ресорном одбору.

Замолио је министра и његове сараднике да размотре могућност прихватања оних примедби УНИЦЕФ-а за које је постигнута сагласност.

 **Тања Ранковић** се представила члановима Одбора, рекавши да руководи програмом образовања у УНИЦЕФ-у и захвалила се Одбору за права детета и председавајућем што су уважили сугестије и примедбе УНИЦЕФ-а на три закона које је предложило Министарство просвете, науке и технолошког развоја.

Истакла је да је УНИЦЕФ имао одличну сарадњу са Министарством током припрема предлога закона о којима се расправља, као и да је велики број сугестија датих од стране УНИЦЕФ-а, током заједничког рада у последњих годину дана са Министарством, усвојен и ушао је у предлог закона.

Нагласила је да ови закони, пре свега, Предлог закона о изменама и допунама Закона о основама система образовања и васпитања конретизују неке мере и нека решења која су произашла из праксе, као и да се уводе нека нова, одлична решења која би требало да у догледно време утичу на квалитет образовања. Као пример је навела увођење концепта вежбаоница, као једне новине која је ушла у систем образовања који треба да унапреди практичну наставу будућих наставника, затим одредбе које се односе на образовање одраслих, праћење осипања из образовног система и многе друге.

Уследила је веома динамична и конструктивна дискусија у којој су учествовали: мр Небојша Стефановић, др Жарко Обрадовић, Мухедин Фијуљанин, Љубиша Антонијевић, Зоран Костић, Тања Ранковић и Јадранка Милановић.

Учесници у дискусији су веома детаљно разматрали поједине чланове сва три предлога закона и усаглашавали ставове, предлоге и договарали могуће интервенције на текст предлога закона.

 **Мр Небојша Стефановић** је закључио расправу и свим учесницима се захвалио на веома конструктивним дискусијама, на основу којих је могао да констатује да суштински нема неслагања.

Предложио је, да у циљу ефикасности и сврсисходности, као и да би били отклоњени сви евентуални неспоразуми, УНИЦЕФ и Министаство усагласе све формулације које нису спорне и упуте их ресорном Одбору, који је сада једини у могућности да амандманима Одбора утиче на измену текста предлога закона.

**Чланови Одбора су једногласно подржали предлог председника Одбора и изразили потпуну посвећеност процесу инклузије и спремност да предузму све потребне активности како би процесу инклузије био што потпуније имплементиран у образовни систем.**

**ДРУГА ТАЧКА** – Разно.

Расправа у вези са овом тачком Дневног реда није отварана.

Седница је закључена у 11,45 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ мр Небојша Стефановић